በሀሰተኛ ማስረጃ ሲያስተምሩ የነበሩ 6 ግለሰቦች በእስራትና በገንዘብ ተቀጡ
ተከሳሾቹ አመለወርቅ ስዩም፣ ደጀኔ አጥናፉ፣ አበባየሁ ሞገስን ጨምሮ 6 ግለሰቦች ሲሆኑ ነዋሪነታቸውን በሲዳማ ዞን አለታ ወንዶ ወረዳ እና አለታ ጩኮ ከተማ ያደረጉ ናቸው።ተከሳሾቹ በሀዋሳ መምህራን ትምህርት ኮሌጅ እና በደቡብ ኢትዮጵያ መምህራን ትምህርት ኮሌጅ ትምህርት ተከታትለው የተመረቁ በማስመሰል በሲዳማ ዞን በተለያዩ ትምህርት ቤቶች ተቀጥረው ይሰሩ ነበር።በተደረገው ማጣራት መምህራን ብለው የተቀጠሩት ግለሰቦች ትምህርት ያልተከታተሉና ያልተመረቁ መሆኑን የደቡብ ክልል ስነ ምግባርና ፀረ ሙስና ኮሚሽን ያረጋግጣል።በዚህም በግለሰቦቹ ላይ ክስ ተመስርቶባቸው ክሱን እንዲከላከሉ ሲጠይቁ፥ በድጋሜ በሃሰተኛ መንገድ በሁለቱም ኮሌጆች ስለመማራቸው እና የትምህርት ማስረጃቸው ትክክለኛ ስለመሆኑ በመግለፅ በእያንዳንዱ ተከሳሽ ስም ሐሰተኛ የማረጋገጫ ደብዳቤ አዘጋጅተው ለፍርድ ቤት ማቅረባቸው ነው በክሱ የተገለፀው።አቃቤ ህግም ተከሳሾቹ አስቀድሞ ከመሰረተው ክስ በተጨማሪ በፍርድ ሂደት እያለ ባቀረቡት ሀሰተኛ ማስረጃ ሁለተኛ ሰነድ በመጠቀም ወንጀል ክስ ይመሰርትባቸዋል።የግራና ቀኙን ክርክር ሲከታተል የቆየው የሲዳማ ዞን ከፍተኛ ፍርድ ቤት ዳሌ ተዘዋዋሪ ችሎት ተከሳሾቹ የቀረበባቸውን ክስ መከላከል ባለመቻላቸው በሁለቱም ክሶች ጥፋተኛ በማለት እያንዳንዳቸው በሰባት ዓመት ከአንድ ወር ፅኑ እስራትና በ3 ሺህ ብር የገንዘብ መቀጮ እንዲቀጡ ወስኗል-(ኤፍ.ቢ.ሲ)።